I 1942 raste 2. verdenskrig for fullt, og USA var nettopp blitt involvert i krigshandlingene. President Franklin Delano Roosevelt ga samme år ordre om å lage en egen informasjonsavdeling som skulle holde befolkningen oppdatert i kampen mot aksemaktene Italia, Tyskland og Japan.

Den nye avdelingen fikk ansvar for å formidle krigsnyheter, holde patriotismen på topp og dokumentere hendelser gjennom lydopptak, film og fotografier.

Les også: Se tyskernes bilder fra andre verdenskrig

1600 krigsbilder

Nasjonalbiblioteket i USA offentliggjorde i år omlag 1600 bilder tatt i perioden 1939 til 1944, blant annet tatt av fotografene Alfred Palmer og Howard Hollem. Fotografene dokumenterte hvordan krigsopprustingen foregikk på hjemmebane, og tok de fleste fotografiene med Kodachrome fargefilm.

Kodachrome var den første masseproduserte fargefilmen i verden. Den ble produsert i 74 år, helt til produksjonen ble avsluttet i 2009.

Les også: Kjøpte unike krigsbilder på auksjon

Kvaliteten på bildene er svært god, og skildrer kvinner i arbeidslivet, fabrikkarbeid og militære forberedelser i hæren og flyvåpenet.

Man kan riktignok ikke unngå å legge merke til at de kvinnelige arbeiderne er både penere og mer sminket enn en gjennomsnittlig fabrikkarbeider, men om bildene er arrangerte eller damene ble varslet om fotografens ankomst i god tid, er vanskelig å si.

Det som i alle fall er fakta, er at de amerikanske kvinnene måtte trå til og holde hjulene i samfunnet i gang da alle stridsdyktige menn ble sendt ut i krigen.

Bildene fra de to fotografene gir en ny innsikt i hvordan man jobbet på hjemmebane med å ruste opp til kampene som raste i Europa, Asia og Nord-Afrika.